Azmi tidak campur pendaftaran MIC Baru
Mingguan Malaysia – 5 Feb. 2006
Menteri Hal Ehwal Dalam Negeri, Datuk Seri Azmi Khalid berkata, beliau tidak perlu mencampuri urusan pendaftaran parti MIC Baru yang ditubuhkan 28 Januari lalu oleh bekas pemimpin serpihan MIC.
Azmi berkata, walaupun Pendaftar Pertubuhan terletak di bawah pentadbiran kementeriannya tetapi soal pendaftaran sesebuah pertubuhan merupakan bidang kuasa khusus jabatan tersebut.
``Saya belum lagi melihat permohonan mana-mana pihak, tidak wajar saya beri komen benda yang saya tidak tahu lagi.
``Saya hanya mendengar daripada akhbar jadi tidak wajar saya ulas,'' katanya kepada pemberita ketika ditanya mengenai pendaftaran MIC Baru yang diterajui oleh bekas ketua MIC cawangan Sungai Rasah, P. Gannapathy selaku presiden penaja.
Semalam, MIC membuat laporan polis mendakwa MIC Baru melanggar beberapa seksyen Akta Pertubuhan.
Sementara itu, Gannapathy ketika dihubungi Mingguan Malaysia berkata, sebanyak 200 cawangan MIC Baru akan ditubuhkan di Perak dan 23 orang telah dikenal pasti untuk dilantik ketua bahagian.
Katanya, setakat ini 10 orang telah sahkan bakal memegang jawatan ketua bahagian sementera 13 lagi masih dalam proses pelantikan.
``Saya akan umumkan senarai nama ketua-ketua bahagian ini semasa pelancaran MIC Baru peringkat negeri ini sedikit masa lagi,'' katanya.
Beliau memberitahu, barisan kepimpinan MIC Baru itu bakal mengubah senario politik masyarakat India di Perak.
Ini kerana mereka terdiri daripada golongan profesional yang mempunyai hubungan erat dengan penyokong di peringkat akar umbi.
Source: Utusan Online | www.utusan.com.my